**מיליצה בוגדנובנה "מילה" יוֹבוֹבִיץ'** (באנגלית: **Milica Bogdanovna "Milla" Jovovich**, באוקראינית:**Милица Богдановна Йовович**; נולדה ב-17 בדצמבר 1975) היא שחקנית, דוגמנית, מוזיקאית, זמרת ומעצבת אופנה אמריקאית, ילידת-אוקראינה הסובייטית. נודעת בעיקר בזכות כיכובה בתור אליס בסדרת סרטי "האויב שבפנים", ובתור לילו בסרט "האלמנט החמישי".

ביוגרפיה
--------

יובוביץ' נולדה בקייב שבאוקראינה הסובייטית שבברית המועצות דאז, למשפחה מרקע נוצרי. אביה, בוגיץ' יובוביץ', הוא רופא סרבי-מונטנגרי. אימה, גלינה (לבית לוגינובה), שחקנית ממוצא רוסי. ב-1980 נאלצה המשפחה לעזוב את ברית המועצות מסיבות פוליטיות, ועברה עם מילה בת החמש ללונדון. משם המשיכה ללוס אנג'לס שבקליפורניה, שם השתקעה. הוריה התגרשו, ולאחר-מכן, נולד לה אח-למחצה בשם מרקו יובוביץ' ממערכת יחסים של אביה עם אישה ארגנטינאית. ב-1994 אביה של מילה נאסר בעקבות פעילות בלתי חוקית הקשורה לביטוחי בריאות. הוא נידון ל-20 שנה אך השתחרר כבר ב-1999 לאחר 5 שנים.

בגיל 12 עזבה מילה את בית הספר לטובת דוגמנות, ונחשבה כ"ילדה בעייתית" מאחר שעישנה סמים, ביצעה מעשי ונדליזם בחנויות והונאות אשראי. לבסוף חזרה לבית הספר וסיימה אותו ב-1991.

קריירה
------

### דוגמנות

יובוביץ' החלה לדגמן בגיל אחת עשרה, לחברת האיפור רבלון. ב-1987 הופיעה על שערי מגזיני אופנה וב-1988 חתמה על חוזה הדוגמנות הראשון שלה. היא החזיקה גם בתפקיד הדוברת של חברת L'Oréal ונחשבה לדוגמנית בעלת השכר הגבוה ביותר ב-2004. ב-2006 מונתה לדוברת רשת חנויות הבגדים "מנגו".

### משחק

אמה של יובוביץ' דחפה אותה לעולם הזוהר ורשמה אותה לבתי ספר למשחק, שאותם סיימה בהצטיינות, כמו גם את בית הספר לבלט. ב-1988 הופיעה לראשונה במותחן הרומנטי "צומת שני הירחים". ב-1991 הופיעה בסרט ההמשך "החזרה ללגונה הכחולה"; על משחקה בסרט זה הייתה מועמדת ל"פרס האמן הצעיר" בקטגוריית השחקנית הצעירה הטובה ביותר.

ב-1992 שיחקה בסרט "צ'פלין" כאשתו הראשונה של צ'ארלי צ'פלין.

על אף שבחלק מסרטיה עד 1990 שיחקה גם בתפקידים מרכזיים, פריצתה הגדולה כשחקנית וכניסתה לתודעת הציבור היו בסרט המדע בדיוני "האלמנט החמישי" של לוק בסון, ובקומדיית הדרמה "למצוא את הקול" (2002) לצד אדריאן ברודי. היא שיחקה בסדרת הסרטים "האויב שבפנים" (2002), "האויב שבפנים: אפוקליפסה" (2004), "האויב שבפנים: השמדה" (2007), "האויב שבפנים: החיים שאחרי" (2010) ו"האויב שבפנים: הגמול" (2012); כולם קיבלו ביקורות שליליות אבל הפכו להצלחה בקופות. ב-2006 הופיעה בסרט "אולטרה ויולט", אך הוא נחל כישלון גדול בקופות.

יובוביץ', 2010
בשנת 2009 הופיעה יובוביץ' בסרט המדע-בדיוני "הסוג הרביעי", אשר זכה להצלחה ברחבי העולם. בשנת 2010 שיחקה בדרמת התבגרות "נערה מלוכלכת" בכיכובה של ג'ונו טמפל. באותה שנה הופיעה בסרט סטון.

בשנת 2011 הופיעה מילה יובוביץ' בסרט "שגעונות" בתפקיד הרוסי הראשון שלה וב"שלושת המוסקטרים" בתפקיד המרגלת הבוגדנית קרת הרוח מיליידי.

בשנת 2015 שיחקה בסרט הריגול הבריטי-אמריקאי "הישרדות" לצד פירס ברוסנן. בשנת 2017 כיכבה בסרט "האויב שבפנים: פרק הסיום", השישי והאחרון בסדרת הסרטים "האויב שבפנים". בשנת 2018 שיחקה בסרט "השתלטות מהירה", לצד וודי הרלסון וטומי לי ג'ונס. שיחקה גם דמות של סוחרת סמים בסרטו של ג'יימס פרנקו "עולם עתידי".

בשנת 2019 גילמה יובוביץ' את נימו, מלכת הדם, בסרט גיבורי העל "הלבוי", שיחקה גם את תפקיד הדוכסית בסרט הפנטזיה "אי השקרים", לצד אמה רוברטס.

בשנת 2020 כיכבה בסרט הפעולה "ציידי המפלצות" המבוסס על זיכיון משחקי וידאו באותו שם של החברה היפנית קאפקום.

### מוזיקה

ב-1994 הוציאה יובוביץ' אלבום בכורה, בשם "הקומדיה האלוהית", על שם הקומדיה האלוהית של דנטה. סגנון השירים באלבום הוא פולק-רוק, ומבוסס בחלקו על שירים עממיים אוקראינים. האלבום זכה להערכה בקרב מבקרי המוזיקה. מתוכו הוציאה יובוביץ' סינגל יחיד, מלווה בקליפ, "Gentleman Who Fell".

בשנת 1998 הוציאה יובוביץ' את אלבומה השני "The People Tree Sessions", אשר כלל שירים שנכתבו עבור אלבומה הראשון אך לא נכללו בו. חברת התקליטים החליטה שלא למוכרו באופן מסחרי והוא נגנז. בעקבות סוגיית האלבום הגנוז, התירה יובוביץ' את הזכויות על שיריה לכל דורש, באתר הבית הרשמי שלה.

חיים אישיים
-----------

יובוביץ' התחתנה עם השחקן האמריקאי שון אנדרוז ב-1992 בזמן שהשניים הצטלמו יחד לסרט "טריפ נעורים". אנדרוז היה אז בן 21, ואילו יובוביץ' הייתה בת 16; הנישואים בוטלו על ידי אמה של יובוביץ' חודשיים לאחר מכן. זמן קצר לאחר הביטול, עברה יובוביץ' לאירופה עם חברה הטוב והמוזיקאי כריס ברנר, שם הכירה את סטיוארט זנדר, הבסיסט לשעבר של להקת הפאנק הבריטית ג'מירוקוואי; השניים אף התגוררו יחד בלונדון ממאי 1994 עד אוקטובר 1995.

בשנת 1997 היא נישאה לבמאי הצרפתי לוק בסון שביים אותה בסרט "האלמנט החמישי". הם התגרשו ב-1999. בשנת 2000, היא יצאה לזמן קצר עם הגיטריסט ג'ון פרושיאנטה מלהקת רד הוט צ'ילי פפרז, ואמרה שהיא התאהבה בו לאחר ששמעה את אלבומו "*Niandra LaDes and Usually Just a T-Shirt*" שש שנים קודם לכן.

בין 1998 ל-2001 היא התיידדה עם המשורר והמוזיקאי הצעיר אנו בירקין, וכל אחד מהם היה ההשראה אחד של השני מאחורי מספר מהיצירות שלהם. יובוביץ' ובירקין אף ניהלו רומן קצר לפתו מותו בתאונת דרכים ב-8 בנובמבר 2001.

ב-22 באוגוסט 2009, יובוביץ' נישאה בפעם השלישית, הפעם לבמאי הקולנוע האנגלי פול וו.ס. אנדרסון, איתו החלה לצאת בשנת 2002 לאחר שהשניים הכירו בצילומי הסרט "האויב שבפנים" אותו אנדרסון ביים וכתב. ב-3 בנובמבר 2007, יובוביץ' ילדה את בתם הראשונה, אוור אנדרסון. בתם השנייה, דשיאל עדן, נולדה ב-1 באפריל 2015. בשנת 2019, חשפה יובוביץ' שהיא בהריון עם בתם השלישית לאחר שעברה הפלה שנתיים קודם כן. בתם השלישית, אוסיאן לארק אליוט, נולדה ב-2 בפברואר 2020. יובוביץ' ומשפחתה מתגוררים לסירוגין בניו יורק ולוס אנג'לס.

יובוביץ' דוברת שפות רבות, בהן רוסית, אנגלית, צרפתית, וסרבית[דרוש מקור].

דיסקוגרפיה
----------

### אלבומי אולפן

* 1994: The Divine Comedy
* 1998: *The People Tree Sessions*

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 1988 | משיכה ארוטית | סמנת'ה די לונגפרה |  |
| 1991 | בחזרה ללגונה הכחולה | לילי הארגרייב |  |
| 1992 | עצמאי בשטח | מיה קרלטון |  |
| צ'פלין | מילדרד האריס (אנ') |  |
| 1993 | טריפ נעורים | מישל בורוס |  |
| 1996 | שתי פנים למראה | בחורה בפרסומת |  |
| 1997 | האלמנט החמישי | לילו |  |
| 1998 | יש לו את זה | דקוטה בארנס |  |
| 1999 | ז'אן דארק | ז'אן ד'ארק |  |
| 2000 | התביעה | לוסיה |  |
| מלון מיליון הדולר | אלואיז |  |
| 2001 | זולנדר | קטינקה |  |
| 2002 | האויב שבפנים | אליס |  |
| אהבה אפלטונית | נדין |  |
| 2003 | למצוא את הקול | פאנגורה "פאני" גורקל |  |
| החטוף | ארין |  |
| 2004 | האויב שבפנים: אפוקליפסה | אליס |  |
| 2006 | אולטרה ויולט | ויולט |  |
| קליבר 45 | קאט |  |
| 2007 | האויב שבפנים: השמדה | אליס |  |
| 2008 | לצלם את פלרמו | עצמה |  |
| 2009 | בריחה מושלמת | סידני אנדרסון |  |
| הסוג הרביעי | ד"ר אביגיל "אבי" טיילר |  |
| 2010 | סטון | לוסיטה |  |
| האויב שבפנים: החיים שאחרי | אליס |  |
| נערה מלוכלכת | סו-אן אדמונדסטון |  |
| 2011 | שגעונות | נדיה |  |
| לגדל את בובי | אוליב |  |
| שלושת המוסקטרים | מיליידי דה וינטר (אנ') |  |
| פנים בהמון | אנה מרצ'נט | גם מפיקה בפועל |
| 2012 | האויב שבפנים: הגמול | אליס |  |
| 2015 | סימבלין | המלכה |  |
| סוכנת תחת אש | קייט אבוט |  |
| *A Warrior's Tail* | סאבה | דיבוב |
| 2016 | זולנדר 2 | קטינקה |  |
| האויב שבפנים: פרק הסיום | אליס |  |
| 2017 | השתלטות מהירה | ולאטקה |  |
| 2018 | עולם המחר | סוחרת הסמים |  |
| 2019 | אי השקרים | הדוכסית |  |
| הלבוי | נימוּאֶה |  |
| *Su ren te gong* | ברוס |  |
| 2020 | ציידי המפלצות | קפטן נטלי ארטמיס |  |
| 2024 | *In the Lost Lands* | גריי אליס |  |
| TBA | *Hummingbird* |  |  |
| *World Breaker* |  |  |
| *Breathe* | טס |  |

### טלוויזיה

| שנה | סדרה | תפקיד | הרות |
| --- | --- | --- | --- |
| 1988 | *The Night Train to Kathmandu* | לילי מק'לאוד | סרט טלוויזיה של ערוץ דיסני |
| *Paradise* | קייטי | פרק: "Childhood's End" |
| 1989 | נשואים פלוס | איווט | פרק: "Fair Exchange" |
| 1990 | פרקר לואיס | רובין פקנוביץ' | פרק: "Pilot" |
| 2002 | המלך היל | סרינה שואו | דיבוב; פרק: "Get Your Freak Off" |
| 2018 | רובוט צ'יקן | נאני מק'פי | דיבוב; פרק: "We Don't See Much of That in 1940s America" |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מילה יובוביץ'** |

* 

* אתר האינטרנט הרשמי של מילה יובוביץ' (באנגלית)
* מילה יובוביץ', ברשת החברתית פייסבוק

* מילה יובוביץ', ברשת החברתית אקס (טוויטר)

* מילה יובוביץ', ברשת החברתית אינסטגרם

* מילה יובוביץ', סרטונים בערוץ היוטיוב

* מילה יובוביץ', במסד הנתונים הקולנועיים IMDb (באנגלית)

* מילה יובוביץ', באתר "אידיבי", מאגר הידע העברי לקולנוע ישראלי ועולמי

* מילה יובוביץ', באתר AllMovie (באנגלית)

* מילה יובוביץ', באתר Rotten Tomatoes (באנגלית)

* מילה יובוביץ', באתר Box Office Mojo (באנגלית)

* מילה יובוביץ', באתר Metacritic (באנגלית)

* מילה יובוביץ', במסד הנתונים הקולנועיים KinoPoisk (ברוסית)

* מילה יובוביץ', באתר אייטונס (באנגלית)

* מילה יובוביץ', באתר ספוטיפיי

* מילה יובוביץ', באתר סאונדקלאוד (באנגלית)

* מילה יובוביץ', באתר Last.fm (באנגלית)

* מילה יובוביץ', באתר AllMusic (באנגלית)

* מילה יובוביץ', באתר MusicBrainz (באנגלית)

* מילה יובוביץ', באתר דיזר

* מילה יובוביץ', באתר Yandex.Music (ברוסית)

* מילה יובוביץ', באתר Discogs (באנגלית)

* מילה יובוביץ', באתר Songkick (באנגלית)

* מילה יובוביץ', באתר Genius

* מילה יובוביץ', באתר SecondHandSongs

* מילה יובוביץ', באתר בילבורד (באנגלית)

* מילה יובוביץ', באתר טיידל (באנגלית)

* מילה יובוביץ', באתר אמזון מיוזיק
* האתר הרשמי של יובוביץ'
* טום שון, הגרדיאן, מילה ג'ובוביץ': הפנטזיה המושלמת, באתר הארץ, 17 באוגוסט 2009
* אמיר קמינר, מילה טובה, באתר ynet, 23 בדצמבר 2009
* איילה אור-אל, אשת האבן: ריאיון עם מילה יובוביץ', nrg, ‏4.11.2010
* בפעם השלישית: מילה יובוביץ' מציעה את ביתה למכירה תמורת 7.5 מיליון דולר נדל"ן היום.
* יניר דקל, מילה יובוביץ': "לשחקנים אין הרבה חברים", באתר ynet, 20 בספטמבר 2012
* איתי יעקב, הקאמבק של מילה יובוביץ': איך היא נראית 20 שנה אחרי ההצלחה, באתר Xnet‏, 5 באוגוסט 2018

הערות שוליים
------------

1. ↑  MillaJ.com ביוגרפיית מוזיקה, האתר הרשמי של מילה יובוביץ'

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007460154705171
* BIBSYS: 98047335
* BNE: XX1398518
* BnF: cb14026673f (data)
* CANTIC: a11317966
* CiNii: DA14044296
* GND: 130895326
* ISNI: 0000 0001 1476 6152
* LCCN: no98129196
* LNB: 000272741
* MusicBrainz: 39f96cb8-fe7e-499f-820c-676267b617e6
* NKC: xx0039299
* NLK: KAC2020K4924
* NLP: a0000001616121
* NTA: 090597001
* SUDOC: 059298294
* VIAF: 85546108
* WorldCat: lccn-no98129196

 |